《制胜楼》
宋代·王延禧

夔子城新筑，长江便作壕。
欲兼诸面敌，故起北楼高。
即旧基仍峻，因时力不劳。
青天才咫尺，翠壁似周遭。
近照东西瀼，遥分上下牢。
百蛮归指掌，三峡见秋毫。
帝道方无外，星威到不毛。
三钩闲夜锁，八阵纵春遨。
守土惭非称，提兵亦缪叨。
经营皆使指，备豫本戎韬。
功乏为山助，名加制胜褒。
登临欲吟咤，深愧杜陵豪。

作者简介：王延禧，字仲祥，钜野（今山东巨野）人。禹偁孙。曾知常德府沅江县（明嘉靖《常德府志》卷一二、一三），神宗元丰中知夔州（清道光《夔州府志》卷二三）。